
    Mitt hjerte elsker alle de umuligste børn,
   

   
    de som ingen holder af og ingen kan forstå.
   

   
    Lyvebørn og stjælebørn og løftebryderbørn,
   

   
    de børn som alle voksne folk er meget vrede på.
   

   
    Tove Ditlevsen

    Men vi kan redusere tallet på lidende barn.

    Forord
   

   
    Fylkesnemndene for barnevern og sosiale saker er et statlig forvaltningsorgan som kan fatte tvangsvedtak i saker etter barnevernloven, helse- og omsorgstjenesteloven og smittevernloven.
   

   
    Fra 1. januar 2023, når ny barnevernlov trer i kraft, vil nemndene videreføres under navnet barneverns- og helsenemnda. I den videre fremstilling vil det nye navnet brukes når den nye barnevernloven (ny lov) omtales, mens betegnelsen fylkesnemnd anvendes i forbindelse med gjeldende lov (1992-loven) og hvor det ellers faller naturlig for eksempel i tilknytning til omtale av forarbeider og utredninger. Forhåpentlig vil dette ikke virke forvirrende.
   

   
    For øvrig innebærer navneendringen knapt noen reelle endringer i nemndenes kompetanse, rolle eller saksbehandling sammenholdt med den rådende tilstand.
   

   
    Barneverntjenesten skal så langt som mulig bidra med frivillige tiltak i de familier tjenesten kommer i kontakt med, som regel på grunnlag av en bekymringsmelding. Det overordnede hensyn i barnevernets arbeid skal alltid være hva som er best for det eller de barn saken konkret gjelder. Noen ganger er foreldrene uenige med barneverntjenesten om hvilket tiltak som er best. Om barneverntjenesten vurderer at det av hensyn til barnets beste er nødvendig med tiltak foreldrene motsetter seg, trenger barnverntjenesten et tvangsvedtak. Dette er det fylkesnemndene som må beslutte. Tvangsvedtaket skjer på bakgrunn av barneverntjenestens saksfremstilling i muntlige forhandlinger i fylkesnemnda, hvor saken ytterligere opplyses. Det er barneverntjenesten som, ved å sende inn en sak med forslag (begjæring) om ulike tvangstiltak, setter i gang en prosess i nemndene.
   

   
    Da fylkesnemndene i 1993 erstattet de kommunale barnevernsnemndene som beslutningsorgan i barnevernssaker, var hovedformålet nettopp å bedre rettssikkerheten i barnevernet. Barnevernsnemndene hadde i lang tid vært kritisert for rolleblanding mellom fagpersoner og politikere, og for å ha en inkvisitorisk prosess i strid med elementære krav til rettssikkerhet.
   

   
    I lys av så klare intensjoner er det et tankekors at spørsmålet om rettssikkerheten i barnevernet, snart 30 år senere, fortsatt står like høyt på dagsordenen for den offentlige debatt om situasjonen i norsk barnevern.
   

   
    Det er betegnende at Regjeringen mars 2021 oppnevnte et faglig sammensatt utvalg med mandat til å vurdere tiltak nettopp for å styrke rettssikkerhet og kvalitet i barnevernet

    . Dette skjedde etter et enstemmig vedtak i Stortinget som anmodet Regjeringen om å oppnevne et utvalg som skulle gjennomgå rettssikkerheten på alle stadier i barnevernet. Etter regjeringsskiftet høsten 2021, ble utvalgets mandat revidert slik at vurderingen av «rettssikkerheten i alle ledd av barnevernets arbeid» ble innskjerpet. Utvalget er i det reviderte mandatet også anmodet om å vurdere tiltak som angår kvalitetssikring av fylkesnemndenes beslutningsgrunnlag.
   

   
    Like etter fylkesnemndenes tilblivelse i 1993 skrev sorenskriver (fungerende fylkesnemndleder i tidsrommet 1993–1994) Jon Høyland en praktisk håndbok om saksbehandlingen i fylkesnemndene (Høyland, 1994). Boken var i hovedsak innrettet mot fylkesnemndledere og den juridiske profesjonen, men boken har hatt stor nytteverdi også for de andre profesjonene og fagpersonene som er aktører i fylkesnemndene.
   

   
    Det har skjedd mange forandringer gjennom de 30 årene som har gått siden 1992-loven ble vedtatt. Dette gjelder både i barnevernlovens ordlyd og ved lovens praktisering. Dette har også påvirket fylkesnemndenes posisjon og rolle.
   

   
    Det er derfor behov for en oppdatert lærebok i utdannelsen av fagpersoner, og denne gang først og fremst for de ikke-juridiske profesjonene som skal skjøtte den viktige og krevende jobben det er å ha sin daglige arbeidsdag i barnevernet.
   

   
    Norsk barnevern er blitt gjenstand for en omfattende og svært kritisk debatt de siste årene. Som en vesentlig del av dette bildet kommer rekken av fellende barnevernsdommer mot Norge i Den europeiske menneskerettsdomstol (EMD). På denne bakgrunn er bokens praktiske del innrammet av en innledende historisk del i kapittel 1, samt en avsluttende gjennomgang av den evige debatten om nemndenes status i kapittel 11. Til slutt kommer et kapittel med noen avsluttende refleksjoner og visjoner om barneverns- og helsenemndenes videre utvikling.
   

   
    I tillegg til å være en praktisk lærebok om og med fylkesnemndene/barneverns- og helsenemndene i hovedfokus, vil boken derved også bidra med synspunkter på deler av historikken, den aktuelle situasjonen og noen av de utfordringene fremtiden vil by på. Jeg vil også benytte anledningen til å rette en stor takk til psykologspesialistene Heidi Wittrup Djup og Ragnhild Elisabeth Pettersen for deres vektige og viktige bidrag om sakkyndiges rolle i barnevernssaker, i kapittel 8.
   

   
    Avslutningsvis vil jeg særlig takke forlagsredaktør Ellen Aspelund for et behagelig og inspirerende samarbeid.
   

   
    Bergen, januar 2022
   

   
    Geir Kjell Andersland

      Barnevernsutvalget, oppnevnt av regjeringen 19. mars 2021. Mandatet ble revidert av regjeringen i desember 2021. Utvalget, som ledes av professor Marit Skivenes, skal avgi sin utredning innen 1. mars 2023.
     

    

   

  

 
  
   
    
    
    Fylkesnemnda – fra en
    

    pappas perspektiv
   

   
    Jeg har vært i fylkesnemnda i to omganger. Første gang omhandlet det omsorgs­overtakelse for vårt lille barn, andre gang en tilbakeføring. Følelsen av å være liten, av avmakt og ikke å bli trodd var den samme begge gangene. Redselen vi begge følte, jeg og min samboer, kan ikke beskrives. Fremdeles får jeg et sterkt kroppslig ubehag bare ved å gå forbi bygningen, jeg går gjerne omveier om jeg er i nærheten.
   

   
    Ved behandlingen av 4–12-saken for vårt lille barn var det ikke oppnevnt sakkyndig. Vår advokat ba om det, men det ble avslått både av barnevernet og senere av nemnda. Barnevernet opplyste at saken vår var så åpenbar at det var ikke behov for sakkyndig. Slik oppfattet nok også nemnda saken, for de la barnevernets vurdering nesten utelukkende til grunn. Våre meninger ble ikke hørt. Eller kanskje hørt, men i alle fall ikke vektlagt. Den gangen var vi helt alene, vi hadde ikke noe kontakt med barnevernet før akuttvedtaket, og hadde lite kontakt med fagpersoner. Vi var sjokkerte, i krise, sorg og sjokk. Vi opplevde at nemnda la vekt på historikk og feiltolkninger.
   

   
    Ved behandling av tilbakeføringssaken nesten tre år senere hadde vi med oss støtte fra mange fagpersoner, både sakkyndige, familieterapeuter, psykologer og leger. Alle sammen hadde underveis vurdert oss som høyst kompetente og velegnede foreldre. Stikk i strid med de opprinnelige vurderinger fra barnevern og fylkesnemnd. Så det åpenbare var likevel ikke så åpenbart. De mente at vi hadde både godt samspill, gode mentaliseringsevner som det visstnok heter, og god evne til å yte god barneomsorg. Vi hadde med oss vårt nyfødte barn, og lillesøster, som ingen var bekymret for. Denne gangen hadde vi til og med et barnevern som var på vår side, som faktisk støttet en tilbakeføring. Barnevernet kunne heller ikke påpeke hvilke endringer vi hadde gjort fra første gang vi var i nemnda, annet enn at nå var vi mer enn gode nok. Hverken advokater eller fagpersoner var i tvil om at nemnda selvsagt kom til å beslutte det alle som kjente saken var helt enige om.
   

   
    Men nei, da. Nå var vårt barn så knyttet til fosterhjemmet at en tilbakeføring ville føre til store vansker, ifølge nemndas medlemmer. Betydningen av å vokse opp i egen familie sammen med søsken ble ikke vektlagt, kun psykologiske teorier om tilknytning. Heldigvis var det en klok tingrettsdommer som kun en måned senere omgjorde vedtaket og tilbakeførte vårt barn. Og det har gått svært bra, stikk i strid med hva nemnda spådde. Norge er senere dømt i EMD i denne saken.
   

   
    Jeg kan ikke fri meg fra å tenke at dersom nemnda den første gangen vi var der hadde gjort reelle vurderinger og ikke lagt barnevernets syn på saken ensidig til grunn, så kunne både vi og vårt barn vært spart for mye smerte. Det burde vært oppnevnt en sakkyndig for å utrede saken. Selv de åpenbare sakene har tydeligvis flere sider. I tilbakeføringssaken var nemndas eneste ankepunkt at vårt barn var så knyttet til fosterhjemmet, selv om to sakkyndige oppnevnt av fylkesnemnda vurderte at en tilbakeføring ville gå bra.
   

   
    Mitt poeng som pappa er at forutinntatte holdninger, ingen alternative hypoteser, manglende utredning og å legge barnevernets vurdering nærmest blindt til grunn, kan føre til alvorlige feil som det nærmest er umulig å rette opp i. Det handler om barna og deres grunnleggende rettssikkerhet, og derfor må beslutningene være basert på gode funn. Jeg håper denne boken kan hjelpe til med økt rettssikkerhet for våre barn, samfunnets fremtid.
   

   
    Ken Joar Olsen,
   

   
    part og pappa i EMD-sak K.O. og V.M. vs. Norway

